| **Borgmesterens** **Afdeling**Aarhus Kommune Borgmesterens AfdelingFælles Service |
| --- |
| Indkøb & UdbudRådhuspladsen 28000 Aarhus CDirekte e-mail:hakab@aarhus.dk |

**Besvarelse af 10-dages forespørgsel fra Liv Gro Jensen, SF, vedr. indkøb af kyllingekød**

Borgmesterens Afdeling, Indkøb & Udbud har modtaget en 10-dages forespørgsel fra Liv Gro Jensen, der vedrører Aarhus Kommunes indkøb af kyllingekød. I det følgende besvares spørgsmålene.

**Spørgsmål:**

***En bred aftale i Folketinget har besluttet at påbegynde en udfasning af statsligt indkøb af hurtigt-voksende slagtekyllinger af hensyn til dyrenes velfærd. En lang række virksomheder har taget lignende skridt bl.a. Salling Group. I lyset af denne udvikling vil vi gerne have oplyst følgende:***

***\* Hvilken andel af kommunens indkøbte kyllingekød stammer fra turbokyllinger (såsom hurtigtvoksende racer som Ross 308)?***

***\* Hvor stor en andel af det kyllingekød, som kommunen indkøber, har mindst et hjerte under det statslige dyrevelfærdsmærke?***

***\* Hvor mange kg. kyllingekød indkøbes der på årsbasis?***

***\* Har andelen af indkøbt kyllingekød fra turbokyllinger ændret sig fra 2020-2023?***

***\**** ***Har kommunen en politik med henblik på udfasning af indkøb af turbokyllinger?***

**Svar:**

Aarhus Kommunes leverandør af fødevarer er virksomheden AB Catering, der står for leverance af hovedparten (ca. 90 % målt i kr.) af kommunens forbrug af kyllingekød.

Indkøb & Udbuds mulighed for at levere den efterspurgte data er begrænset til den andel, der indkøbes på kommunens indkøbsaftale. Denne besvarelse vedrører derfor udelukkende indkøb af kyllingekød hos AB Catering.

I ”Bekendtgørelse om frivillig dyrevelfærdsmærkningsordning[[1]](#footnote-1)” (§2 nr. 12) findes følgende definition af ”langsommere voksende race”:

*”Langsommere voksende race: Slagtekyllinger, hvor begge forældre er af langsommere voksende race, hvor gennemsnitlig daglig tilvækst (Average Daily Gain), jf. avlsselskabernes specifikationer på racen, er minimum 25 pct. mindre end Average Daily Gain for racen Ross 308. Hvor Average Daily Gain er angivet som et interval, anvendes gennemsnittet i beregningerne.”*

I besvarelsen tages der derfor udgangspunkt i ovenstående definition af langsommere voksende racer, mens hurtigt-voksende kyllinger/turbokyllinger defineres som kyllinger af racen Ross 308.

**Andel af kommunens indkøbte kyllingekød, der stammer fra racen Ross 308**

En analyse af 80% (målt i kg.) af Aarhus Kommunes indkøb af kyllingekød i 3. kvartal 2023 viser, at ca. 50 % af det indkøbte kyllingekød stammer fra racen Ross 308.

Forklaringen på den relativt store andel af kyllingekød fra racen Ross 308 skal sandsynligvis findes i prissætningen af kyllingekød. Som udgangspunkt gælder det, at jo strengere krav, der stilles til dyrevelfærd, jo højere er priserne på kyllingekødet. Som eksempel kan nævnes kyllingeoverlår, der er et af de produkter på fødevareaftalen, som kan købes fra racen Ross 308. Hvis brugerne af aftalen skal udskifte dette produkt med et tilsvarende økologisk produkt, (som har 3 hjerter), vil de skulle købe et produkt, hvor prisen er 417% højere.

**Andel af det kyllingekød med mindst et hjerte under det statslige dyrevelfærdsmærke**

Indkøb & Udbud har desværre ikke mulighed for at trække data for antal købte kg. kyllingekød med mindst et hjerte under det statslige dyrevelfærdsmærke. Det kan imidlertid oplyses, at der på Aarhus Kommunes fødevareaftale er ca. 508 produkter indenfor varegruppen "Kyllinger og Høns", og heraf har 66 af dem ét eller flere hjerter. At kun en mindre andel af de samlede produkter i kategorien er mærket med dyrevelfærdsmærket, er dog ikke nødvendigvis ensbetydende med, at de indkøbte produkter ikke er produceret med hensyn til dyrevelfærd. Det statslige dyrevelfærdsmærke er frivilligt, og Ikke alle producenter prioriterer tilmelding til mærkningsordningen.

**Aarhus Kommunes årlige indkøb af kyllingekød**

Aarhus Kommune indkøbte i 2022 ca. 85,2 tons kyllingekød hos AB Catering. Indkøbet af kyllingekød i 2022 fordeler sig som følger:

|  |  |
| --- | --- |
| **Fordeling af indkøbt kyllingekød i 2022 på magistratsafdelingerne** |   |
|  |
| MBU | 52% |  |
| MSO | 28% |  |
| MSB | 18% |  |
| MTM | 2% |  |

I 2023 forventes der indkøbt ca. 91,8 tons kyllingekød, (4. kvartal 2023 er estimeret) på fødevareaftalen. Udviklingen skyldes sandsynligvis, at Aarhus Kommune siden 2022 har fået en ny indkøbsaftale på fødevarer, der dækker flere leveringssteder i kommunen. Desuden er det muligt, at indførslen af klimaafgift på bl.a. oksekød (og dermed et øget fokus på bl.a. at omstille forbruget af kød til typer med mindre co2 udledning) kan have haft betydning i forhold til stigningen i indkøb af kyllingekød.

**Ændring i andelen af indkøbt kyllingekød fra turbokyllinger fra 2020-2023**

En analyse af 80% (målt i kg.) af Aarhus Kommunes indkøb af kyllingekød i 3. kvartal 2023 sammenlignet med 80% (målt i kg.) af kommunens indkøb i 3. kvartal 2020 viser, at der er sket et fald i indkøbt kyllingekød fra turbokyllinger på ca. 9 % point fra 3. kvartal 2020 til 3. kvartal 2023.

**Politik for udfasning af indkøb af kyllinger af hurtigt voksende race**

I Aarhus Kommune eksisterer der ikke en fødevarepolitik. Derved er der heller ikke en egentlig politik for udfasning af indkøb af kyllinger af hurtigt voksende racer, men ved det seneste udbud af fødevarer (med kontraktstart 1.2. 2023) indgik der et mindstekrav om, at slagtekyllinger skal være af langsommere voksende race, have mere plads og have miljøberigelse.

Mindstekravet lyder som følger:

*Slagtekyllinger*

*Langsommere voksende racer: For slagtekyllinger gælder det, at der skal benyttes racer, der minimum vokser 25 % langsommere end de konventionelle racer. Lavere vækstrater medfører en mere harmonisk knogletilvækst i forhold til vægt-stigningen. Dyrene bliver derved mere aktive, hvilket yderligere kan styrke knogleudviklingen.*

*Mere plads: Minimum 5 % mere plads end ved konventionel produktion. En reduceret belægningsgrad vurderes at have positiv sammenhæng med dyrevelfærden. Mulighederne for at udøve naturlig adfærd er større, jo mere plads der er til rådighed.*

*Miljøberigelse: Slagtekyllinger skal have miljøberigelse som kan være af forskellig art. Det kan eksempelvis være tildeling af forskellige typer af grovfoder eller beskæftigelsesmateriale eller berigelse i form af adgang til udendørs areal. Berigelse af slagtekyllingers nærmiljø er alment anerkendt som gunstigt for dyrevelfærden. Virkningen ligger ikke alene i at beskæftige dem, miljøberigelse kan også – anvendt korrekt - være gunstigt for trædepuder, ben og vinger.*

*Kravet modsvarer den danske mærkningsordning for dyrevelfærd svarende til minimum ét hjerte. Det kan dokumenteres ved brug af mærkningsordningen for dyrevelfærd eller ved anden dokumentation.*

Kravet relaterer sig imidlertid til de varer, der er på indkøbsaftalens hovedsortiment (kaldet A sortimentet), som tilbudsgiverne ved udbuddet afgav tilbud på ved udbuddet. Det er stadig muligt at indkøbe hurtigt-voksende slagtekyllinger på aftalens øvrige sortiment (kaldet B sortimentet).

I aftalen med AB Catering forpligtes leverandøren desuden generelt til at have et særligt fokus på dyrevelfærd, fx fokus på at reducere antallet af produkter fra dyr i bur. Aftalens parter er derfor i aftaleperioden forpligtet til løbende at følge udviklingen i markedet.

|  |  |  |
| --- | --- | --- |
| Med venlig hilsen |  |  |
|  |  |  |
| Jacob Bundsgaard |  |  |
| Borgmester | / |  |
|  |  |  |
|  |  | Martin Østergaard Christensen |
|  |  | Stadsdirektør |

1. [Bekendtgørelse om frivillig dyrevelfærdsmærkningsordning (retsinformation.dk)](https://www.retsinformation.dk/eli/lta/2019/1441) [↑](#footnote-ref-1)